ORDE do 27 de abril de 2005 pola que se establecen as bases reguladoras da concesión de subvencións a entidades deportivas privadas sen ánimo de lucro para a realización de obras de construción, mellora, acondicionamento e reforma de instalacións deportivas e para a adquisición de equipamentos deportivos.
CONSELLERÍA DE FAMILIA, XUVENTUDE, DEPORTE E VOLUNTARIADO — III. OUTRAS DISPOSICIÓNS — 09/05/2005

Por medio desta orde, preténdese continuar o programa de fomento daquelas actividades que persigan a mellora do parque de inmobles vinculados a usos deportivos e pertencentes a entidades deportivas sen ánimo de lucro.
Mediante este programa continuarase na tarefa de planificación no plano de mellora das instalacións deportivas, de modo que coa acción pública da Administración autonómica tentaranse de orientar e priorizar aquelas que se xulgan máis relevantes para a actividade deportiva.
A regulación detallada dos aspectos máis relevantes da acción programada identifica con claridade os benefeciarios no artigo 3º e as actuacións subvencionables no seguinte precepto, para establecer posteriormente os trámites esenciais do procedemento administrativo que a acción exixirá.
No procedemento destaca a intención de facilitar o máximo contacto dos potenciais beneficiarios coa administración autonómica, finalidade que explica a intervención dos servizos administrativos das delegacións provinciais da consellería, tanto nas fases iniciais como finais deste.
O outorgamento das subvencións será efectuado baixo estritos criterios obxectivos que se explicitan con suficiente detalle no artigo 9º da norma reguladora.
Nos orzamentos xerais da Consellería de Familia, Xuventude, Deporte e Voluntariado, para o exercicio de 2005, existe crédito axeitado e suficiente, na aplicación orzamentaria 14.04.355A.780.0, para as subvencións que se establecen nesta orde. Está efectuada a pertinente retención de crédito para o desenvolvemento desta orde.
O texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, establece no seu artigo 78 (coa redacción que lle deu a este precepto o artigo 12 da Lei 14/2004, do 29 de decembro, de medidas tributarias e de réxime administrativo, a consecuencia da nova normativa estatal básica da Lei 38/2003, do 17 de novembro, xeral de subvencións) o réxime xeral de concesión de axudas e subvencións con cargo aos orzamentos xerais da comunidade autónoma, e o Decreto 287/2000, do 21 de novembro, que o desenvolve, constitúen a normativa á que, en consecuencia, se adaptará esta orde, tendo en conta en todo caso os principios de publicidade, transparencia, concorrencia, obxectividade, igualdade e non discriminación, e os demais que resultan de xeral aplicación.
Polo exposto e en uso das facultades que teño atribuídas e para a debida aplicación dos créditos orzamentarios destinados para o fin para o que foron establecidos
DISPOÑO:
Artigo 1º.-Obxecto.
Esta orde ten por obxecto o establecemento das bases reguladoras da concesión, en réxime de concorrencia competitiva, de subvencións para a construción, mellora, acondicionamento e reforma de ins
talacións deportivas propiedade de entidades deportivas privadas sen ánimo de lucro, e para a adquisición de equipamentos deportivos por parte das entidades ás que se refire o artigo 3º.
Artigo 2º.-Actuacións subvencionables.
No marco deste programa resultarán susceptibles de ser subvencionadas aquelas actuacións que resulten subsumibles nalgúns dos seguintes puntos, atendendo á necesidade ou fin que se vaia satisfacer.
2.a) Construción, mellora, acondicionamento e reforma de instalacións deportivas propiedade de entidades deportivas privadas sen ánimo de lucro.
2.a).1. Prioritariamente serán susceptibles de ser subvencionadas obras que comporten construción, acondicionamento ou mellora respecto dos seguintes aspectos:
-Vestiarios.
-Ximnasios de musculación.
-Locais para almacenamento de material deportivo.
-Sedes sociais.
-Accesos ás zonas de adestramento e competición dos deportistas.
-Iluminación das zonas de xogo.
-Cubertas sobre pistas existentes.
-Melloras da estanqueidade dos inmobles.
2.a).2. Tamén serán susceptibles de ser subvencionadas obras que comporten construción, acondicionamento e mellora respecto dos espazos dedicados á práctica deportiva daquelas modalidades recoñecidas polas distintas federacións deportivas galegas, primándose as actuacións relativas:
-Práctica de deportes na natureza.
-Eliminación de obstáculos para a práctica de deportes por persoas con discapacidade.
-Práctica de xogos e deportes tradicionais de Galicia.
Non serán obxecto de subvención as actuacións que pretendan o mantemento ordinario das instalacións deportivas (reposición de vidros, pintado interior/exterior e análogas).
2.b) Adquisición de equipamento deportivo inventariable.
Terán a consideración de equipamentos deportivos inventariables os aparellos, materiais, elementos e accesorios que teñan por finalidade primordial a práctica do deporte, que non teñan a consideración de material consumible e que estean destinados á práctica deportiva, á realización de adestramentos e/ou competicións.
Non serán obxecto de subvención en ningún caso as adquisicións de equipamentos destinados á súa utilización ou dotación en espazos non destinados
á práctica deportiva regrada. Tampouco serán obxecto de subvención as adquisicións que consistan en equipacións deportivas, balóns e pequeno material de análogas características.
Artigo 3º.-Beneficiarios.
Poderán ser beneficiarios deste programa as entidades deportivas (clubes e federacións deportivas galegas), con excepción das entidades deportivas de piragüismo, remo, vela, actividades subacuáticas, esquí náutico, motonáutica, salvamento e socorrismo, pesca, e surf, excluídas do ámbito de aplicación desta orde, con inscrición vixente como tales no Rexistro de Asociacións Deportivas e Deportistas de Galicia con polo menos un ano de antigüidade, e cuxo obxecto principal estea directamente vinculado á instalación e/ou equipamento subvencionables a través desta orde, en tanto reúnan os demais requisitos exixidos para obter tal condición.
Artigo 4º.-Financiamento.
Os créditos para financiar as subvencións reguladas nesta orde están contidos nos orzamentos xerais da Comunidade Autónoma de Galicia para o ano 2005 con cargo á aplicación orzamentaria 14.04.355A.780.0, por importe de 512.000 euros.
Artigo 5º.-Importe máximo das subvencións.
5.1. As dotacións máximas das subvencións concedidas no marco deste programa serán:
5.1.a) Para obras de construción, mellora, acondicionamento e reforma de instalacións deportivas, podendo acadar unha contía máxima de 18.000,00 euros.
A subvención concedida non poderá superar en ningún caso o 80% do investimento total; o que significa que, en todo caso, a achega de cada entidade deportiva beneficiaria non poderá ser inferior ao 20% do investimento total.
5.1.b) Para a adquisición de equipamento deportivo, podendo acadar unha contía máxima de 6.000,00 euros, non superando en ningún caso a porcentaxe do 70% do investimento total; o que significa que, en todo caso, a achega de cada entidade deportiva beneficiaria non poderá ser inferior ao 30% do investimento total.
5.2. Para determinar o importe da acción ou actuación subvencionable poderán terse en conta os seguintes gastos:
-Honorarios facultativos de redacción dos proxectos técnicos.
-Dirección de obra e análogos.
-Prezo dos contratos de obra adxudicados ou de adquisición de equipamentos deportivos.
-Taxas ou impostos municipais vinculados á expedición das oportunas autorizacións e licenzas.
Artigo 6º.-Solicitudes.
As solicitudes formalizaranse no impreso oficial, segundo os modelos que se xuntan a esta orde como anexo I.
Toda a documentación será orixinal ou fotocopia debidamente compulsada, de acordo coa normativa vixente na materia.
A comprobación da existencia de datos non axustados á realidade ou falseados, tanto na solicitude coma na memoria poderán comportar, en función da súa importancia, a denegación da solicitude.
6.1. Para obras de construción, mellora, acondicionamento e reforma de instalacións deportivas, achegarase a seguinte documentación:
a) Documento acreditativo da titularidade do terreo ou inmoble no que se pretenda realizar a actuación. Os inmobles deberán ser de titularidade da entidade solicitante, ou no seu defecto, esta deberá posuír permiso acreditado mediante documento escrito que a habilite para a realización das obras e para o uso posterior do construído ou reformado por período non inferior a dez (10) anos.
b) Certificación acreditativa do acordo adoptado polo órgano competente da entidade solicitante polo que se aproban as obras que se van realizar e se aceptan as condicións de financiamento e demais requisitos establecidos nesta orde.
c) Memoria xustificativa da necesidade das obras para as que se solicita subvención, así como número de equipos e categoría das competicións nas que estes participen, con mención do número de usuarios que fagan uso da instalación.
d) Declaración responsable da entidade solicitante relativa a todas as subvencións e axudas solicitadas ou concedidas para a mesma finalidade procedentes de calquera administración ou entes públicos ou privados, nacionais ou internacionais (anexo II).
e) Certificado expedido polo director da entidade financieira correspondente no que se acredite a conta corrente da entidade solicitante.
f) Fotocopia compulsada do CIF da entidade solicitante.
g) Anteproxecto técnico ou memoria valorada da obra que se pretende realizar, subscrito por técnico competente.
h) Certificación expedida polo presidente da entidade deportiva, acreditativa da representación que desempeña a persoa física que subscriba a solicitude e fotocopia compulsada do seu DNI.
i) Certificacións acreditativas de que o beneficiario da subvención se encontra ao corrente das súas obrigas tributarias estatais e autonómicas e da seguridade social e que non ten pendente de pagamento ningunha outra débeda, por ningún concepto, coa Administración pública da Comunidade Autónoma.
k) Folla de adhesión obrigatoria ao código de conduta deportiva elaborado pola Consellería de Familia, Xuventude, Deporte e Voluntariado, que estará á disposición das entidades beneficiarias na páxina web www.deportegalego.es
l) Certificación expedida polo secretario da entidade deportiva que faga constar o número de nenos e nenas en idade escolar (8 a 16 anos) que participen en actividades deportivas da entidade deportiva solicitante, o número de deportistas galegos de alto nivel recoñecidos pola Administración autonómica con que conte a entidade deportiva solicitante, o número de equipos da entidade deportiva que participen en competicións oficiais e número de deportistas da entidade con licenza federativa que participen en competicións oficiais.
6.2. Para a adquisición de equipamentos deportivos, achegarase a seguinte documentación:
a) Certificación acreditativa do acordo adoptado polo órgano competente da entidade pola que se solicita a concesión de subvencións para a adquisición de equipamento deportivo.
b) Memoria xustificativa da necesidade do equipamento deportivo que se vaia adquirir.
c) Relación do equipamento deportivo solicitado, na que conste o número de unidades, prezo unitario e importe total solicitado.
d) Investimento realizado en equipamento deportivo nos últimos tres anos.
e) Declaración responsable da entidade solicitante relativa a todas as subvencións e axudas concedidas ou solicitadas para a mesma finalidade procedentes de calquera administración ou entes públicos ou privados, nacionais ou internacionais (anexo III).
f) Certificado expedido polo director da entidade financeira correspondente no que se acredite a conta corrente da entidade solicitante.
g) Fotocopia compulsada do CIF da entidade solicitante.
h) Certificación expedida polo presidente da entidade deportiva, acreditativa da representación que ostenta a persona física que subscriba a solicitude e fotocopia compulsada do seu DNI.
i) Certificacións acreditativas de que o beneficiario da subvención se encontra ao corrente das súas obrigas tributarias estatais e autonómicas e da Seguridade Social e que non ten pendente de pagamento ningunha outra débeda, por ningún concepto, coa Administración pública da Comunidade Autónoma.
k) Folla de adhesión obrigatoria ao código de conduta deportiva elaborado pola Consellería de Familia, Xuventude, Deporte e Voluntariado, que estará a disposición das entidades beneficiarias na páxina web www.deportegalego.es
l) Certificación expedida polo secretario da entidade deportiva que faga constar o número de nenos e nenas en idade escolar (8 a 16 anos) que participen en actividades deportivas da entidade deportiva solicitante, o número de deportistas galegos de alto nivel recoñecidos pola Administración autonómica con que conte a entidade deportiva solicitante, o número de equipos da entidade deportiva que participen en competicións oficiais e número de deportistas da entidade con licenza federativa que participen en competicións oficiais.
Artigo 7º.- Presentación de solicitudes e emenda.
As solicitudes presentaranse nas delegacións provinciais da Consellería de Familia, Xuventude, Deporte e Voluntariado ou dirixidas a estas mediante a súa presentación por calquera dos medios previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
O prazo de presentación de solicitudes rematará aos corenta (40) días naturais, contados a partir do seguinte ao da publicación desta orde no Diario Oficial de Galicia.
Recibidas as solicitudes e a documentación complementaria, serán analizadas nas delegacións provinciais da Consellería de Familia, Xuventude, Deporte e Voluntariado, co obxecto de comprobar que estas se atopan debidamente formalizadas e suficientemente documentadas. En caso contrario, requirirán ao solicitante, para que no improrrogable prazo de dez (10) días hábiles, proceda a emendar as deficiencias observadas.
Realizadas as operacións anteriores as solicitudes serán enviadas á Dirección Xeral para o Deporte.
Artigo 8º.-Comisión avaliadora.
Unha vez recibida a documentación das solicitudes de subvención, a Dirección Xeral para o Deporte da Consellería de Familia, Xuventude, Deporte e Voluntariado convocará a comisión avaliadora das solicitudes de subvencións, que estará formada polas seguintes persoas:
1. Composición da comisión avaliadora:
Presidente: o director xeral para o Deporte, ou persoa en quen delegue.
Vogais:
-A subdirectora xeral para o Deporte.
-Os delegados provinciais da Consellería de Familia, Xuventude, Deporte e Voluntariado.
-1 técnicos da Dirección Xeral para o Deporte.
Secretario: o xefe de Servizo de Infrastruturas Deportivas.
2. Serán funcións da comisión avaliadora:
a) Avaliar as solicitudes presentadas e a documentación achegada polas entidades beneficiarias.
b) Efectuar as propostas de concesión de subvencións, elevándoas á conselleira de Familia, Xuventude, Deporte e Voluntariado para a resolución definitiva.
3. De cada unha das sesións da comisión avaliadora levantarase a correspondente acta polo secretario desta.
Artigo 9º.-Criterios para o outorgamento da subvención.
A proposta de outorgamento da subvención será formulada pola comisión avaliadora, unha vez aplicados os criterios de valoración, e logo de agrupación ou ordenación das diversas solicitudes nos respectivos puntos ou finalidades perseguidas coa presente orde, co obxecto de garantir que a competencia entre os proxectos ou accións concorrentes se produza entre accións que persigan finalidades análogas.
9.1. Criterio de avaliación de solicitudes relativas a obras de construción, mellora, acondicionamento e reforma de instalacións deportivas.
As solicitudes serán valoradas consonte o seguinte baremo de puntuación:
-Porcentaxe da achega comprometida pola entidade solicitante: 25 puntos.
-Urxencia de reforma que presenten as instalacións polo estado no que se poidan atopar os inmobles en atención á súa seguridade e salubridade: 20 puntos.
-Número de nenos e nenas en idade escolar (8 a 16 anos) que participen en actividades deportivas da entidade deportiva solicitante: 15 puntos.
-Duración temporal dos dereitos para o uso e disfrute da instalación ou inmoble, en función do seu título habilitante (propiedade, concesión de dominio público, etc...): 10 puntos.
-Necesidade das obras proxectadas, atendendo á categoría das competicións deportivas nas que toman parte os equipos da entidade deportiva solicitante: 10 puntos.
-Número de deportistas galegos de alto nivel recoñecidos pola Administración autonómica con que conte a entidade deportiva solicitante: 5 puntos.
-Número de equipos da entidade deportiva que participen en competicións oficiais: 5 puntos.
-Número de deportistas da entidade con licenza federativa que participen en competicións oficiais: 5 puntos.
9.2. Criterios de avaliación de solicitude relativos á adquisición de equipamentos deportivos.
-Porcentaxe de achega comprometida pola entidade solicitante: 40 puntos.
-Equipamento destinado ao adestramento de deportistas que participen en competicións de carácter oficial: 20 puntos.
-Material destinado ao desenvolvemento de competicións oficiais segundo o rango e carácter destas: 20 puntos.
-Número de nenos e nenas en idade escolar (8 a 16 anos) que participen en actividades deportivas da entidade deportiva solicitante: 10 puntos.
-Número de deportistas galegos de alto nivel recoñecidos pola Administración autonómica con que conte a entidade deportiva solicitante: 5 puntos.
-Número de deportistas con licenza federativa: 5 puntos.
Artigo 10º.-Outorgamento de subvencións.
O órgano competente para a resolución das subvencións establecidas nesta orde será a conselleira de Familia, Xuventude, Deporte e Voluntariado, por proposta do director xeral para o Deporte como presidente da comisión avaliadora.
Para a autorización e disposición dos créditos, así como para o recoñecemento das obrigas e a proposta dos pagamentos actuará o secretario xeral da Consellería de Familia, Xuventude, Deporte e Voluntariado, en virtude do establecido pola Orde do 2 de agosto de 2004, de delegación de competencias noutros órganos da Consellería de Familia, Xuventude, Deporte e Voluntariado.
A resolución das subvencións seralles notificada aos solicitantes nun período máximo de tres (3) meses contados desde o día seguinte á data de publicación desta orde no Diario Oficial de Galicia. Esgotado o dito prazo sen resolución expresa, deberá entenderse desestimada a petición correspondente. Así mesmo, as subvencións concedidas ao abeiro desta orde serán obxecto de publicación no Diario Oficial de Galicia de conformidade coa nova redacción dada ao artigo 78.8º do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, pola Lei 14/2004, do 29 de decembro, de medidas tributarias e de réxime administrativo.
Unha vez notificadas as subvencións aos beneficiarios, estarán obrigados a presentar no prazo de quince (15) días naturais, unha declaración de aceptación da subvención.
Contra esta resolución, os interesados poderán interpoñer recurso potestativo de reposición perante a conselleira de Familia, Xuventude, Deporte e Voluntariado no prazo dun mes contado a partir do
día seguinte ao da recepción da oportuna notificación, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, modificados pola Lei 4/1999, do 13 de xaneiro, ou ben, directamente, recurso contencioso-administrativo, no prazo de dous (2) meses, perante o Tribunal Superior de Xustiza de Galicia, segundo o previsto na Lei 29/1998, do 13 de xullo, reguladora da xurisdición contecioso-administrativa.
Naqueles casos nos que non se produza contestación ou non presenten a documentación requirida, no prazo indicado, entenderase que se renuncia á subvención. A comisión avaliadora reunirase de novo para propoñer nova concesión de subvencións con cargo aos créditos obtidos das renuncias producidas.
Artigo 11º.-Xustificación e pagamento da subvención.
Os beneficiarios das subvencións deberán xustificar a realización das accións subvencionadas antes do 31 de outubro de 2005. O incumprimento do prazo de xustificación poderá dar lugar á perda do dereito a percibir a subvención outorgada e posibilitará a reasignación de tales créditos nos termos previstos no último parágrafo do artigo 10º.
Con anterioridade a formular proposta de pagamento da subvención, unha vez rematadas as obras, ou adquirida a subministración do equipamento deportivo, levarase a cabo un acto de comprobación do investimento efectuado, ao cal asistirá un representante da Dirección Xeral para o Deporte e do que quedará constancia por medio da oportuna acta.
A xustificación documental da realización da actuación obxecto de subvención estará integrada polos documentos que a seguir se enumeran:
1. Acordo/s adoptado/s, polo órgano competente da entidade en virtude do cal se aprobe o proxecto técnico comprensivo das obras ou, no seu defecto, memoria valorada ou orzamento, cando a entidade da actuación o permita. Os solicitantes que resulten beneficiarios das subvencións ás que refire o presente punto, quedarán obrigados a presentar o correspondente proxecto técnico e as autorizacións administrativas municipais e sectoriais oportunas, se a entidade e complexidade das obras que se vaian executar o exixiren.
2. Contrato privado das obras ou documentos acreditativos da adquisición dos equipamentos deportivos.
3. Certificación ou certificacións de obra, acompañada da preceptiva factura e dos documentos acreditativos da súa aprobación por órgano competente da entidade deportiva. O modelo da portada de tal certificación incorpórase á presente como anexo IV.
Tratándose da adquisición de equipamentos será suficiente a achega das facturas xustificativas dela.
4. Licenza municipal de obras, que ampare aquelas actuacións que a precisen.
5. Certificacións acreditativas de que o beneficiario da subvención se encontra ao corrente das súas obrigas tributarias estatais e autonómicas e da Seguridade Social e que non ten pendente de pagamento ningunha outra débeda, por ningún concepto, coa Administración pública da Comunidade Autónoma.
6. Certificación expedida polo secretario da entidade solicitante, co visto e prace do seu presidente ou representante legal, relativa a todas as subvencións e axudas concedidas para a mesma finalidade procedentes de calquera administración ou entes públicos ou privados, nacionais ou internacionais.
A documentación anterior será presentada diante da Delegación Provincial da Consellería de Familia, Xuventude, Deporte e Voluntariado que corresponda, quen procederá a comprobar a corrección desta e, se é o caso, a confeccionar os documentos pertinentes para instrumentalizar o oportuno recoñecemento de obrigas e, se é o caso, a subseguinte proposta de pagamento.
Artigo 12º.-Obrigas das entidades perceptoras da subvención.
12.1. As entidades beneficiarias estarán obrigadas a cumprir coas obrigas xerais que para os beneficiarios das subvencións establece o artigo 78.4º do texto refundido da Lei de réxime financeiro e orzamentario de Galicia, aprobado por Decreto lexislativo 1/1999, do 7 de outubro, na súa redacción vixente despois da modificación introducida pola Lei 14/2004, do 29 de decembro, de medidas tributarias e de réxime administrativo, e en particular a:
a) Colocar de forma visible os logos e símbolos institucionais Deporte Galego, así como o da Dirección Xeral para o Deporte da Consellería de Familia, Xuventude, Deporte e Voluntariado, logos e símbolos dispoñibles na páxina web: www.deportegalego.es
b) Facerse cargo do uso e mantemento do equipamento adquirido, non podendo cedelo nin allealo, sen a autorización previa da Dirección Xeral para o Deporte.
c) Xustificar ante a entidade concedente a realización da actividade así como o cumprimento dos requisitos e condicións que determinan a concesión da subvención.
d) Comunicarlle ao órgano concedente a obtención de subvencións ou axudas para a mesma finalidade procedentes de calquera outra administración ou entes públicos ou privados, nacionais ou internacionais, no prazo de 15 días desde a notificación destas e recoller expresamente a colaboración da Consellería de Familia, Xuventude, Deporte e Volun
tariado en todos os actos de difusión e publicidade das instalacións á que se destinan os bens, así como manter identificado o equipamento deportivo concedido mediante as etiquetas, logos e símbolos institucionais Deporte Galego, e o da Dirección Xeral para o Deporte da Consellería de Familia, Xuventude, Deporte e Voluntariado, logos e símbolos dispoñibles na páxina web www.deportegalego.es
e) Asumir ao seu cargo os aumentos que se produzan, no caso de que o custo das obras resulte superior á valoración prevista no orzamento, ou ben, por revisión dos prezos adicionais, prórrogas e outros supostos.
f) Non modificar a finalidade do investimento aprobado sen a expresa autorización da Dirección Xeral para o Deporte.
g) Someterse ao control financeiro que lle corresponda a Consellería de Economía e Facenda e as previstas polo Consello de Contas e ou do Tribunal de Contas.
12.2. No caso de que o beneficiario da subvención incumprise o disposto nesta orde, a Consellería de Familia, Xuventude, Deporte e Voluntariado, poderá revogar a subvención concedida logo da audiencia do interesado. Neste caso non poderá solicitar outra subvención mentres non sexa devolta a anterior, no suposto de que fose revogada de acordo co réxime previsto no artigo 78.9º do texto refundido da Lei de réxime financeiro e orzamentario de Galicia (Decreto lexislativo 1/1999, do 7 de outubro), na súa redacción vixente despois da modificación introducida pola Lei 14/2004, do 29 de decembro, de medidas tributarias e de réxime administrativo.
Nos aspectos non contidos nesta orde, haberá que aterse ao disposto no artigo 78 do texto refundido da Lei de réxime financeiro e orzamentario de Galicia na súa redacción vixente despois da modificación introducida pola Lei 14/2004, do 29 de decembro, de medidas tributarias e de réxime administrativo, ao Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, resultando de aplicación supletoria para todo o non previsto nas precitadas normas o disposto na Lei 38/2003, do 17 de novembro, xeral de subvencións e demais normas de xeral aplicación.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 27 de abril de 2005.
Pilar Rojo Noguera
Conselleira de Familia, Xuventude,
Deporte e Voluntariado